ПРИЛОЖЕНИЕ II
Области, които са допустими за операциите по финансиране и инвестиране

Операциите по финансиране и инвестиране в рамките на компоненти, различни от компонента за стратегически европейски инвестиции, може да попадат в една или повече от посочените по-долу области.

Операциите по финансиране и инвестиране в рамките на компонента за стратегически европейски инвестиции попадат в областите, посочени в член 7, параграф 1, буква д). Те може да включват по-специално важни проекти от общоевропейски интерес.

1. Развитието на енергийния сектор в съответствие с приоритетите на енергийния съюз, включително сигурността на енергийните доставки, прехода към чиста енергия и ангажиментите, поети по линия на Програмата до 2030 г. за устойчиво развитие и на Парижкото споразумение относно изменението на климата, по-специално чрез:

а) разширяването на производството, доставката или използването на чиста и устойчива енергия от възобновяеми източници и други безопасни и устойчиви енергийни източници и решения с нулеви или ниски емисии;

б) енергийна ефективност и енергоспестяване (като се обръща специално внимание на намаляването на търсенето на енергия посредством управление на търсенето и ремонтиране и преустройство на сгради);

в) развитие, усъвършенстване и модернизиране на инфраструктурата за устойчива енергия, по-специално, но не само, на ниво пренос и на ниво разпределение, на технологиите за съхраняване на енергия, електроенергийните междусистемни връзки между държавите членки и интелигентните мрежи;

г) разработване на новаторски системи с нулеви или ниски емисии за топлоснабдяване и комбинирано производство на електрическа и топлинна енергия;

д) производство и доставка на устойчиви синтетични горива от възобновяеми/неутрални по отношение на въглеродните емисии източници на енергия, и други безопасни и устойчиви източници на нулеви и ниски емисии, биогорива, биомаса и алтернативни горива, включително горива за всички видове транспорт, в съответствие с целите на Директива 2018/2001 на Европейския парламент и на Съвета[[1]](#footnote-1); и

е) инфраструктура за улавяне и за съхранение на въглерод при промишлени процеси, биоенергийни инсталации и производствени мощности във връзка с енергийния преход.

2. Развитието на устойчиви и безопасни транспортни инфраструктури и решения за мобилност, оборудване и иновативни технологии в съответствие с приоритетите на Съюза в сектора на транспорта, както и на ангажиментите, поети в рамките на Парижкото споразумение относно изменението на климата, по-специално чрез:

а) проекти в подкрепа на развиването на инфраструктурата на трансевропейската транспортна мрежа (TEN-T), включително поддръжката и безопасността на инфраструктурата, градските възли на TEN-T, морските и вътрешните пристанища, летищата, мултимодалните терминали и свързването на тези терминали към мрежите на TEN-T, както и телематичните приложения, посочени в Регламент (ЕС) № 1315/2013 на Европейския парламент и на Съвета[[2]](#footnote-2);

б) инфраструктурни проекти в рамките на TEN-T, които създават условия за използването на поне два различни вида транспорт, и по-специално мултимодални терминали за товари и възли за превоз на пътници;

в) проекти за интелигентна и устойчива градска мобилност, насочени към различни видове градски транспорт с ниски емисии, включително транспорт по вътрешните водни пътища и иновативни решения за мобилност, недискриминираща достъпност, намалено замърсяване на въздуха и шум, енергийно потребление, мрежи на интелигентните градове, поддръжка, и повишаващи равнищата на безопасност и намаляващи честотата на произшествията, включително за велосипедистите и пешеходците;

г) подкрепа за подновяването и преоборудването на мобилни активи в транспорта с цел внедряване на решения за мобилност с ниски и нулеви емисии, включително чрез използването на алтернативни горива в превозните средства от всички видове транспорт;

д) железопътна инфраструктура, други железопътни проекти, инфраструктура по вътрешните водни пътища, масови транзитни проекти и морски пристанища и морски магистрали;

е) инфраструктура за алтернативни горива за всички видове транспорт, включително електрическа инфраструктура за зареждане;

ж) други проекти за интелигентна и устойчива мобилност, чиито цели са свързани със:

i) безопасността по пътищата,

ii) достъпността,

iii) намаляване на емисиите, или

iv) разработването и внедряването на нови транспортни технологии и услуги, например услуги във връзка със свързани и автономни видове транспорт или интегрирани системи за продажба на билети; и

з) проекти за поддържане или модернизиране на съществуващата транспортна инфраструктура, включително автомагистралите от TEN-T, когато това е необходимо за повишаването, поддържането или подобряването на пътната безопасност, за разработване на услуги на интелигентните транспортни системи (ИТС) или за гарантиране на целостта и стандартите на инфраструктурата, за разработване на безопасни места и съоръжения за паркиране, станции за зареждане с електроенергия и зареждане с алтернативни горива.

3. Околна среда и ресурси, по-специално по отношение на:

а) води, включително водоснабдяване с питейна вода и саниране, и ефикасност на мрежите, намаляване на течовете, инфраструктура за събирането и пречистването на отпадъчните води, брегова инфраструктура и друга свързана с водите зелена инфраструктура;

б) инфраструктура за управление на отпадъците;

в) проекти и предприятия в областта на екологичното управление на ресурсите и устойчивите технологии;

г) подобряването и възстановяването на екосистемите и техните услуги, включително чрез укрепване на природата и биологичното разнообразие посредством проекти за зелена и синя инфраструктура;

д) устойчиво развитие на градовете, на селските и на бреговите райони;

е) действия за борба срещу изменението на климата, за приспособяване към изменението на климата и смекчаване на последиците от него, включително намаляване на риска от природни бедствия;

ж) проекти и предприятия, които прилагат кръговата икономика чрез интегриране на аспекти, свързани с ефективността на ресурсите, в производството и жизнения цикъл на продукта, включително устойчиви доставки на първични и вторични суровини;

з) декарбонизацията на енергоемки отрасли и същественото намаляване на емисиите от такива отрасли, включително демонстрационни проекти за иновативни технологии с ниски емисии и тяхното внедряване;

и) декарбонизацията на веригата за производство и разпределение на енергия чрез постепенно премахване на използването на въглища и нефт; и

й) проекти за насърчаване на устойчивото културно наследство.

4. Развитието на инфраструктурата за цифрова свързаност, по-специално чрез проекти, които подпомагат внедряването на цифрови мрежи с много висок капацитет, 5G свързаност или подобряват цифровата свързаност и достъпа, особено в селските райони и периферните региони.

5. Научни изследвания, развойна дейност и иновации, по-специално чрез:

а) научни изследвания и иновативни проекти, съдействащи за постигане на целите на „Хоризонт Европа“, включително инфраструктура за научни изследвания и оказване на подкрепа за академичните среди;

б) корпоративни проекти, включително обучение и насърчаване на създаването на клъстери и корпоративни мрежи;

в) демонстрационни проекти и програми, както и внедряване на свързаните с тях инфраструктури, технологии и процеси;

г) съвместни научноизследователски и иновационни проекти, в които вземат участие академичните среди, организации за научни изследвания и иновации и промишлеността, публично-частни партньорства и организации на гражданското общество;

д) трансфер на знания и технологии;

е) научни изследвания в областта на главните базови технологии (ГБТ) и техните промишлени приложения, включително нови и авангардни материали; и

ж) нови ефективни и достъпни здравни продукти, включително фармацевтични продукти, медицински изделия, диагностика и лекарствени продукти за модерна терапия, нови антимикробни средства и иновативен процес на разработване, които избягват използването на изпитвания върху животни.

6. Разработването, внедряването и усъвършенстването на цифрови технологии и услуги, особено на цифрови технологии и услуги, които допринасят за целите на програмата „Цифрова Европа“, по-специално чрез:

а) изкуствен интелект;

б) квантова технология;

в) инфраструктури за кибернетична сигурност и защита на мрежите;

г) интернет на нещата;

д) технологии на блоковата верига и други технологии на споделената счетоводна книга;

е) модерни цифрови умения;

ж) роботика и автоматизация;

з) фотоника; и

и) други модерни цифрови технологии и услуги, допринасящи за цифровизирането на промишлеността на Съюза и за интегрирането на цифровите технологии, услуги и умения в транспортния сектор на Съюза.

7. Финансова подкрепа за образувания, които имат до 499 служители, със специална насоченост към МСП и малки дружества със средна пазарна капитализация, по-специално чрез:

а) предоставяне на оборотен капитал и инвестиции;

б) предоставяне на финансиране на риска от самото създаване до разрастването с цел заемане на водещи позиции в областта на технологиите в иновативните и устойчиви сектори, включително засилване на капацитета им за цифровизация и иновации, както и с цел гарантиране на тяхната конкурентоспособност в световен мащаб;

в) предоставяне на финансиране за закупуването на предприятие от служителите или за участието им в капитала на предприятието.

8. Секторите на културата и творчеството, културно наследство, медии, аудиовизуалния сектор, журналистика и преса, по-специално, но не само, чрез разработването на нови технологии, използването на цифрови технологии и технологично управление на правата върху интелектуалната собственост.

9. Туризъм.

10. Рехабилитация на промишлени обекти (включително замърсени терени) и възстановяване на такива обекти за устойчиво използване.

11. Устойчиво селско стопанство, горско стопанство, рибарство, аквакултури и други елементи на устойчивата биоикономика в по-широк смисъл.

12. Социални инвестиции, включително тези в подкрепа на изпълнението на европейския стълб на социалните права, по-специално чрез:

а) микрофинансиране, етично финансиране, финансиране за социални предприятия и социална икономика;

б) търсене и предлагане на умения;

в) образование, обучение и свързани с тях услуги, включително за възрастни;

г) социална инфраструктура, по-специално:

i) приобщаващо образование и обучение, включително образование и грижи в ранна детска възраст, и свързаните с тях образователна инфраструктура и заведения, алтернативни грижи за деца, студентски жилища и цифрово оборудване, които са достъпни за всички;

ii) достъпно социално жилищно настаняване[[3]](#footnote-3);

iii) здравни и дългосрочни грижи, включително клиники, болници, първични здравни грижи, услуги по домовете и полагане на грижи в рамките на общностите;

д) социални иновации, включително иновативни социални решения и схеми, целящи насърчаване на социалните въздействия и резултатите в областите, посочени в точка 12;

е) културни дейности със социална цел;

ж) мерки за насърчаване на равенството между половете;

з) интеграцията на уязвимите хора, включително гражданите на трети държави;

и) иновативни решения в здравеопазването, включително електронно здравеопазване, здравни услуги и нови модели на грижи;

й) приобщаване и достъпност за хората с увреждания.

13. Развитие на отбранителната промишленост, с което да се допринесе за стратегическата автономност на Съюза, по-специално чрез подкрепа за:

а) веригата за доставки за отбранителната промишленост на Съюза, в частност чрез финансова подкрепа за МСП и дружествата със средна пазарна капитализация;

б) дружествата, участващи в революционни проекти за иновации в областта на отбраната и тясно свързани с тази област технологии с двойна употреба;

в) веригата за доставки на отбранителната промишленост при участие в съвместни проекти за научни изследвания и развойна дейност в този сектор, включително тези, подкрепяни от Европейския фонд за отбрана;

г) инфраструктура за научни изследвания и обучение в областта на отбраната.

14. Космически изследвания, по-специално във връзка с развитието на космическия сектор в съответствие с целите на „Космическата стратегия“:

а) извличане на максимални ползи за обществото и икономиката на Съюза;

б) укрепване на конкурентоспособността на космическите системи и технологии, като се преодолее по-специално уязвимостта на веригите за доставки;

в) подкрепа за предприемачеството в космическия сектор, включително развитие надолу по веригата;

г) укрепване на автономността на Съюза за безопасен и сигурен достъп до Космоса, включително аспектите, свързани с двойната употреба.

15. Морета и океани, чрез разработването на проекти и предприятия в областта на синята икономика и на финансовите принципи на устойчивата синя икономика, по-специално чрез морско предприемачество и промишленост, възобновяема морска енергия и кръгова икономика.

1. Директива (ЕС) 2018/2001 на Европейския парламент и на Съвета от 11 декември 2018 г. за насърчаване използването на енергия от възобновяеми източници (OB L 328, 21.12.2018 г., стр. 82). [↑](#footnote-ref-1)
2. Регламент (ЕС) № 1315/2013 на Европейския парламент и на Съвета от 11 декември 2013 г. относно насоките на Съюза за развитието на трансевропейската транспортна мрежа и за отмяна на Решение № 661/2010/ЕС (ОВ L 348, 20.12.2013 г., стр. 1). [↑](#footnote-ref-2)
3. Под „достъпно социално жилищно настаняване“ се разбира жилищно настаняване за лица в неравностойно положение или групи в неравностойно социално положение, които поради ограничената си платежоспособност живеят в жилища с изключително лоши условия или нямат възможност да намерят жилище при пазарни условия. [↑](#footnote-ref-3)